इस गल्लै दी खबर बी बटैह्ड़े दे उनें बरोधी लोकें गी मिली गेई। उंदी साजश दा शकार इस चाल्ली हत्थै चा निकली जा ए गल्ल उनेंगी नेईं सखाई। भगतू नां इक लंगेह् दी अगूआई च कोई डेढ सौ राजपूतें गुज्जरें दे इक हथियारबंद जन्थे ने रामचन्द्र ते उन्दे साथियें दा पिच्छा कीता ते उन्दे टांगें कोल पुज्जियै उदें उप्पर हमला करी दित्ता। सब्बै हमलावर ‘खजानची गी मारो’ खजानची गी मारो’ दे नारे करदे हे। उनें पूरे तौरै पर रामचन्द्र ते ओह्दे दूए साथियें गी घेरी लैता ते डांगें ते छवियें कन्ने अ’न्नेबाह् उनेंगी मारन लगे। उनें जनूनियें लोकें रामचन्द्र बगैरा गी मारी-कुटिटयै उन्दे टल्ले बी तोआरी लैते। बाकी लोकें जान बचाने आस्तै तांही-तुआंही नस्सी गे, पर रामन्द्र गी डांगें-डांगें मारियै ओ जनूनिये लोक बार-बार उसी पुछदे जे ‘बोल, मेघ एं जां महाजन’ ? रामचन्द्र ने हर बारी जवाब दित्ता-"में मेघ आं," ‘में मेघ आं’ ते हर बारी मेघ आखने उप्पर होर डांगां पौंदियां। खीर किश लोकें छवियें ते तवरें दे फट्ट मारे ते उनेंगी मोए दा समझियै नैह्रा कंढै सुटिटयै नस्सी गे। उनें गी जम्मू दे बड्डे हस्पताल आंदा गोआ, जित्थे 6 रोज़ बे-होशी दी हालती च रौह्ने मगरा, 20 जनवरी सन् 1923 ई. गी रामचन्द्र हुंदा सुरगबास होई गेआ। उन्दे कन्ने मार खाने आलें च सर्वश्री अजीतसिंह सत्यार्थी, भगतराम उपदेशक, अनन्तराम, मत्री आर्य समाज, (दयानन्द मार्ग) जम्मू, अनन्तराम वकील, जगतराम ते सावनमल्ल उपदेशक बगैरा शामल हे।